На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АП Вoйводини», число 14/2015) и члена 15. и 16. пасус 2. Покраїнскей скупштинскей одлуки о покраїнскей управи («Службени новини АП Войводини», число 37/2014 и 54/2014 - др. одлука), покраїнски секретар п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ - НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОєКТу ПОКРАїНСКЕй ВЛАДи «УВОдзЕнє ДВОяЗИЧнЕй НАСТАВи НА СеРбСКиМ И аНґЛийскиМ яЗИКУ до УСТАНОВох ОБРАЗОВАня И ВоСПИТАня НА ТЕРИТОРИї АП ВОйВОДИНи»**

**Член 1.**

Зоз тим правилнїком ше ушорює способ и критериюми за розпоредзованє средствох за финансованє и софинансованє установох образованя хтори участвую у проєкту Покраїнскей влади «Уводзенє двоязичней настави на сербским и анґлийским язику до установох образованя на териториї Автономней Покраїни Войводини» (у дальшим тексту: Проєкт).

Средства зоз пасуса 1. того члена ше хаснує за:

1. набавку опреми у функциї реализациї Проєкту и
2. финансованє окончовательох хтори участвую у реализациї проєкту двоязичней настави, трошкох материялу за образованє, фахового усовершованя занятих – обука наставного кадру (у жеми и инжемстве), трошкох набавки фаховей литератури, дидактичного материялу и наставних средствох дидактично-методичней литератури, рочней членарини за лиценцу Кембридж центру и членарини за медзинародну матуру – ИБ, як и шицких других трошкох у функциї реализациї Проєкту.

Средства за наменки зоз пасусу 2. того члена, ше обезпечує у буджету Автономней Покраїни Войводини (у дальшим тексту: буджет АП Войводини) и водзи ше их на окремним буджетним роздїлу Покраїнского секретарияту за образованє, предписаня, управу и национални меншини - национални заєднїци (у дальшим тексту: Покраїнски секретарият).

**Член 2.**

Право на додзельованє средствох маю установи основного и штреднього образованя хтори участвую у Проєкту:

1. установи хтори утвердзени з проєктну документацию як установи у проєкту;
2. установи хтори ше уключели до Проєкту на основи одлуки локалней самоуправи, а на основи Спорозуменя, Меморандуму або Протоколу о сотруднїцтве медзи локалну самоуправу и АП Войводину;
3. установи хтори Покраїнска влада зоз свою одлуку уключела до Проєкту.

**Член 3.**

Проєкт зоз члена 1. того правилнїка финансує ше, односно софинансує прейґ конкурса (у дальшим тексту: конкурс), хтори Покраїнски секретарият розписує найменєй раз рочнє, у складзе зоз финансийсним планом Покраїнского секретарияту.

Конкурс облапя податки о назви акта на основи хторого ше розписує конкурс, висини вкупних средствох хтори предвидзени за додзельованє по конкурсу, о тим хто ше може приявиц на конкурс и за яки наменки, та критериюми на хторих ше будзе засновйовац оценьованє приявох на конкурс, односно висину и наменку средствох хтори ше розподзелює, способ и термин за подношенє приявох на конкурс, як и други податки хтори значни за запровадзованє конкурсу.

**Член 4.**

 Конкурс ше обявює на урядовим интернет боку Покраїнского секретарияту, у «Службених новинох Автономней Покраїни Войводини» и у єдним явним глашнїку хтори закрива цалу територию АП Войводини.

 Конкурс мож обявиц и на язикох националних меншинох-националних заєднїцох хтори ше службено хаснує у роботи орґанох АП Войводини.

**Член 5.**

Прияву на конкурс ше подноши у писаней форми на єдинственим формуларе хтори ше обявює на интернет боку Покраїнского секретарияту у хторим ше находзи опис, циль и финансийни план програми односно проєкту з термином його законченя.

**Член 6.**

Зоз прияву на конкурс, ше подноши и шлїдуюцу документацию:

1. фотокопию акта о уключеню до Проєкту;
2. фотокопию потвердзеня о порцийним идентификацийним чишлє и
3. фотокопию о упису до реґистру компетентного суду.

Покраїнски секретарият затримує право вимагац од подношителя прияви, по потреби, додатну документацию и информациї.

Нєподполни и нєблагочасни прияви ше нє будзе розпатрац.

**Член 7.**

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє конкурса за додзельованє средствох за установи у проєкту (у дальшим тексту: Комисия).

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

После розпатраня поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 8.**

Покраїнски секретар розпатра предкладанє Комисиї и з ришеньом одлучує о розподзельованю средствох хасновательом.

Ришенє зоз пасуса 1. того члена конєчне.

Ришенє зоз пасуса 1. того члeна зоз табеларним препатрунком у хторим податки о додзельованю средствох ше обявює на интернет презентациї Покраїнского секретарияту.

Покраїнски секретарият о резултатох конкурса подношительох приявох обвисци и на писани способ, кед преценї же то нєобходне.

**Член 9.**

При одредзованю висини средствох за додзельованє, применює ше шлїдуюци критериюми за наменки зоз члена 1. пасус 2. точка 1. того правилнїка:

* Число двоязичних оддзелєньох – 6 боди;
* Число наставних предметох хтори ше преподава двоязично – 4 боди.

При одредзованю висини средствох за додзельованє, применює ше шлїдуюци критериюми за наменки зоз члена 1. пасус 2. точка 2. того правилнїка:

* Число наставнїкох хтори участвую у двоязичней настави – 3 боди;
* Число наставнїкох хтори ше першираз уключую до двоязичней настави – 2 боди;
* Число школярох у двоязичней настави – 5 боди;
* Оправданосц у смислу дальшого розвиваня проєкту – до 200 боди.

Вкупне число бодох за кажду школу поєдинєчно по наменки, вираховює ше так же ше кажди критериюм множи зоз числом бодох и потим ше тоту суму здава. Сума бодох шицких школох представя 100% вкупних средствох по наменкових катеґорийох, а средства ше дзелї по процентох у одношеню на боди по школох.

**Член 10.**

Обовязку за додзельованє средствох Покраїнски секретарият пребера на основи контракту, у смислу закона з хторим ше ушорює буджетну систему.

**Член 11.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше од 15 (петнац) дньох од термину яки утвердзени за реализацию наменки за яку средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члена, траци право конкуровац за розподзельованє средствох з новима програмами односно проєктами.

У случаю сумнї же ше додзелєни средства у дзепоєдних случайох нє хасновали наменково, Покраїнски секретарят поруша поступок пред покраїнским орґаном управи цо компетентни за буджетну инспекцию пре контролу наменкового и законїтого хаснованя средствох.

**Член 12.**

З дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, управу и национални заєднїци за финансованє и софинансованє проєкту Покраїнскей влади «Уводзенє двоязичней настави на сербским и анґлийским язику до установох образованя и воспитаня на териториї АП Войводини» число: 128-401-2148/2014 од 16. юния 2014. року.

**Член 13.**

Тот правилнїк ступа на моц з дньом обявйованя у «Службених новинох Автономней Покраїни Войводини» и будзе поставени и на урядовим интернет боку Покраїнского секретарияту за образованє, предписаня, управу и национални меншини - национални заєднїци.

**ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ - НАЦИОНАЛНИ ЗАЄДНЇЦИ**

Число:128-451-1112/2015-02

Нови Сад, 24.04.2015. року

**ПОКРАїНСКИ СЕКРЕТАР**

 Михаль Нїлаш, с.р.